KLASA: 351-02/23-01/53

URBROJ: 238-27-159-01-01/01-23-3

|  |  |
| --- | --- |
| **IZVJEŠĆE O PROVEDENOM SAVJETOVANJU S JAVNOŠĆU**  **O PRIJEDLOGU CJENIKA JAVNE USLUGE PRIKUPLJANJA MIJEŠANOG KOMUNALNOG OTPADA NA PODRUČJU GRADA SAMOBORA** | |
| **Naziv akta za koji je provedeno savjetovanje s javnošću** | Prijedlog Cjenika javne usluge prikupljanja miješanog komunalnog otpada na području grada Samobora |
| **Stvaratelj dokumenta, tijelo koje provodi savjetovanje** | Komunalac d.o.o., Ulica 151. samoborske brigade HV 2, Samobor |
| **Cilj savjetovanja** | Osnovni cilj savjetovanja bio je dobivanje povratnih informacija od javnosti u svezi predloženog Cjenika javne usluge prikupljanja miješanog komunalnog otpada na području grada Samobora |
| **Datum dokumenta** | 30. kolovoza 2023. godine |
| **Objava dokumenta za savjetovanje i razdoblje provedbe savjetovanja** | [www.komunalac-samobor.hr](http://www.komunalac-samobor.hr)  Internetsko savjetovanje s javnošću trajalo je u razdoblju od 7. srpnja 2023. do 7. kolovoza 2023. godine |
| **Pregled osnovnih pokazatelja uključenosti u savjetovanje s javnošću** | Tijekom savjetovanja s javnošću o Prijedlogu Cjenika javne usluge prikupljanja miješanog komunalnog otpada na području grada Samobora pristiglo je 7 očitovanja od strane 7 sudionika, od kojih je 6 podneseno od strane fizičkih osoba, a 1 od strane Gradske četvrti.  2 sudionika nisu suglasna s objavom imena i prezimena u ovom izvješću te će se njihovi prijedlozi, mišljenja i primjedbe objaviti pod nazivom Sudionik. |
| **Pregled prihvaćenih i neprihvaćenih mišljenja** | Prijedlozi nisu prihvaćeni. Pregled prijedloga, mišljenja i primjedbi s obrazloženjima nalazi se u tablici u privitku izvješća. |
| **Troškovi provedenog savjetovanja** | Provedba javnog savjetovanja nije iziskivala dodatne financijske troškove. |

**PRIVITAK: Pregled prijedloga, mišljenja i primjedbi s obrazloženjem**

|  |  |  |  |
| --- | --- | --- | --- |
| **Redni**  **broj** | **Sudionik savjetovanja s javnošću** | **Tekst zaprimljenog prijedloga, mišljenja i primjedbe** | **Status prijedloga, mišljenja i primjedbe (prihvaćanje/neprihvaćanje s obrazloženjem)** |
| 1. | Željka Horvat | Mišljenja sam da bi se komunalni otpad trebao vagati te se prema nastaloj količini i obračunavati. U našem domaćinstvu nekad napunimo kantu do vrha u jednom tjednu a nekad do pola što bi značilo da smeće ne iznosim dok kanta na bude puna a to opet znači da će se smeće usmrditi dok kantu ne napunim, pogotovo ljeti!  Prije svega molim da se jasno definiraju cijene u cijeniku.  Npr. min. cijena za kućanstvo 9.38€  + spremik 80l / 1 odvoz 1.44€  kad ja zbrajam iznosi 10.82€  dok je u cijeniku navedno 10.85€  .. dakle ako si želim sama obračunati koliko bi iznosio mjesećno trošak odvoza nije baš da se iz ovog cijenika to može | NE PRIHVAĆA SE – Zakon o gospodarenju otpadom (NN 84/21) u članku 67. propisuje da je kriterij obračuna količine otpada masa predanog miješanog komunalnog otpada u obračunskom razdoblju izražena u kilogramima ili volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju. Istim Zakonom u članku 66. određeno je da kriterij obračuna količine miješanog komunalnog otpada donosi predstavničko tijelo jedinice lokalne samouprave odlukom o načinu pružanja javne usluge. Grad Samobor je Odlukom o načinu pružanja javne usluge sakupljanja komunalnog otpada na području grada Samobora (Službene vijesti Grada Samobora broj 12/22) u članku 4. kao kriterij obračuna količine miješanog komunalnog otpada odredio volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju.  Budući da je kriterij obračuna u skladu sa zakonskim odredbama i već je određen Odlukom o načinu pružanja javne usluge sakupljanja komunalnog otpada na području grada Samobora, mišljenje se ne prihvaća.  Cijene su jasno definirane i nema pogreške. Iznos od 10,85 u cjeniku nije zbroj fiksnog i varijabilnog dijela cijene u eurima, već se radi o cijeni jednog pražnjenja spremnika bez PDV-a u kunama, što je i navedeno u naslovu stupca.  Dakle, jedno pražnjenje spremnika od 80 litara bez PDV-a iznosi 1,44 eura, odnosno 10,85 kuna.  A zbroj cijene obvezne minimalne javne usluge od 9,38 eura bez PDV-a i cijene jednog pražnjenja spremnika od 80 litara od 1,44 eura bez PDV-a iznosi 10,82 eura. |
| 2. | Gradska četvrt Južno naselje | ŽELIMO PROJEKCIJU UKUPNOG RAČUNA ZA JEDNOMJESEČNI PERIOD TROČLANE OBITELJI,AKO SVAKI DAN BACA MIJEŠANI KOMUNALNI OTPAD,KOLIKI BI BIO UKUPNI RAČUN ZA TAJ(JEDNOMJESEČNI)PERIOD  -NAČIN NAGRAĐIVANJA STANARA KOJI SAVJESNO ODVAJAJU OTPAD  --OBAVEZNO NAVESTI SVE STAVKE NA RAČUNU KOD PRIKAZA PROJEKCIJE  -NIJE DEFINIRANA SVAKA STAVKA ŠTO ULAZI U CIJENU KOMUNALNE NAKNADE NA RAČUNU  -NEPOŠTENO JE IZRAČUNAVANJE VARIJABILNOG DIJELA NA OTVARANJE SPREMNIKA A NE NA VOLUMEN  -STANARI ZGRADA NEMAJU MOGUĆNOST SKLADIŠTENJA MIJEŠANOG KOMUNALNOG OTPADA VAN STANBENOG PROSTORA TE SU PRISILJENI ZBOG ŠIRENJA NEUGODNOG MIRISA SVAKODNEVNO GA BACATI | NE PRIHVAĆA SE - Projekcija ukupnog računa ne ovisi o broju članova obitelji i razlikuje se za svakog korisnika usluge, ovisno koliko puta odlaže otpad. Ukupnu cijenu javne usluge čini zbroj cijene obvezne minimalne javne usluge (fiksni dio) i cijene za količinu predanog miješanog komunalnog otpada (varijabilni dio). Kada bi korisnik usluge bacao otpad u pretinac otpadomjera od 25 litara svaki dan u obračunskom razdoblju od mjesec dana, cijena javne usluge obračunala bi se na sljedeći način:  1. Fiksni dio cijene za sve korisnike kategorije kućanstvo u iznosu od 9,38 eura bez PDV-a na koji se dodaje  2. Varijabilni dio cijene za 31 dan u mjesecu x 0,45 eura bez PDV-a po jednom pražnjenju otpadomjera od 25 litara ukupno iznosi 13,95 eura bez PDV-a.  Prema gore navedenoj projekciji, ukupan iznos cijene javne usluge iznosio bi 23,33 eura bez PDV-a. Na navedenu cijenu obračunava se PDV u iznosu od 13%, što je ukupno 26,36 eura.  Nagrađivanje stanara koji savjesno odvajaju otpad nije predviđeno Zakonom o gospodarenju otpadom budući da je odvojeno predavanje otpada zakonska obveza za sve korisnike javne usluge.  Gore navedena projekcija sadrži sve stavke koje se odnose na cijenu javne usluge.  Komunalna naknada nije predmet ovog javnog savjetovanja niti je prihod Komunalca d.o.o. Komunalnu naknadu određuje Grad Samobor i ista je prihod Grada Samobora.  Ukupan iznos varijabilnog dijela cijene ovisi o volumenu spremnika i broju pražnjenja spremnika za miješani komunalni otpad u obračunskom razdoblju od mjesec dana.  Skladištenje otpada izvan stambenog objekta nije potrebno. Korisnicima je omogućeno odlaganje otpada u svakom trenutku, a na raspolaganju su i spremnici za odvojeno prikupljanje otpada. Kada se biootpad odvoji od miješanog komunalnog otpada, smanjuje se mogućnost stvaranja neugodnih mirisa u miješanom komunalnom otpadu, a uz to, odvoz biootpada se dodatno ne naplaćuje. |
| 3. | Sudionik | Poštovani,  mislim da biste cijenu odvoza miješanog komunalnog otpada trebali računati prema broju ukućana. Mi plaćamo 30 eura, a samo nas je dvoje u kući (suprug i ja) jer su mi roditelji preminuli i u njihovom stanu ne živi nitko. Kuća nam se sastoji od dva zasebna stana i velikog garažnog prostora. Po odvozu najčešće napunimo pola kante od 80 litara jer redovito recikliramo (zahvaljujući vašim kantama), a s obzirom da imamo dvorište, i kompostiramo. Mislim da nije u redu da, na primjer, kuća koja je po kvadraturi manja od naše, ali u njoj živi šest ukućana, dobiva manji račun od nas, što je čest slučaj. Unaprijed hvala! | NE PRIHVAĆA SE – Kriterij obračuna po broju ukućana nije predviđen u Zakonu o gospodarenju otpadom (NN 84/21) kao jedan od kriterija obračuna količine otpada. Sukladno zakonskim odredbama, Grad Samobor je Odlukom o načinu pružanja javne usluge sakupljanja komunalnog otpada na području grada Samobora (Službene vijesti Grada Samobora broj 12/22) u članku 4. kao kriterij obračuna količine miješanog komunalnog otpada odredio volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju.  Također, razvidno je da Sudionik zbraja sve tri stavke na računu i dobiveni iznos smatra iznosom za javnu uslugu prikupljanja otpada, što je pogrešno. Isto tako spominje kvadraturu stambenog i garažnog prostora, koja nije kriterij obračuna cijene javne usluge.  Donosimo objašnjenje svih stavaka na računima Komunalca d.o.o.  Na računima Komunalca d.o.o. nalaze se tri stavke: javna usluga prikupljanja otpada, komunalna naknada i naknada za uređenje voda.  Iznos naveden uz stavku javna usluga - prikupljanje otpada je prihod trgovačkog društva Komunalac d.o.o. Samo ta stavka je cijena koju građani plaćaju za javnu uslugu prikupljanja miješanog komunalnog otpada.  Ostale dvije stavke, iako se nalaze na istom računu, nisu prihod Komunalca d.o.o. Riječ je o komunalnoj naknadi i naknadi za uređenje voda, koje Komunalac d.o.o. obračunava za Grad Samobor i Hrvatske vode. Komunalna naknada je prihod Grada Samobora, a naknada za uređenje voda prihod je Hrvatskih voda.  Slijedom navedenog i uzevši u obzir volumen spremnika od 80 litara kojeg je sudionik naveo da koristi, donosimo primjer obračuna cijene javne usluge prikupljanja miješanog komunalnog otpada u obračunskom razdoblju od mjesec dana:  Fiksni dio (jednak za sve korisnike kategorije kućanstvo) u iznosu od 9,38 eura bez PDV-a + varijabilni dio od 1,44 eura za jedno pražnjenje spremnika od 80 litara bez PDV-a = 10,82 eura. Za svako sljedeće pražnjenje u mjesecu dodaje se iznos od 1,44 eura bez PDV-a.  Iznos za javnu uslugu s jednim pražnjenjem- 10,82 eura bez PDV-a  Iznos za javnu uslugu s dva pražnjenja – 12,26 eura bez PDV-a  Iznos za javnu uslugu s tri pražnjenja – 13,70 eura bez PDV-a  Iznos za javnu uslugu s četiri pražnjenja – 15,14 eura bez PDV-a  Na navedene cijene obračunava se PDV u iznosu od 13% |
| 4. | Ivan Tenšek | 1.Smatram da je 25 l prevelika jedinica za mjerenje preuzimanja miješanog otpada jer je dnevna količina u četveročlanom kućanstvu oko pet litara pa nas time prisiljavate da otpad držimo u stanovima ili u hodnicima zgrada, dok ne napunimo 25 litarske vreće što predstavlja zdravstvenu i požarnu ugrozu za stanare višestambenih zgrada. Već sada se značajno povećala količina muha i smrad oko poluukopanih kontejnera.  2.Smatram da je cijena od 0,18 eur po litri pražnjenja spremnika puno previsoka te predlažem da se ista smanji na 0,005 eur po litri pražnjena spremnika, što bi zadovoljilo troškove pražnjenja istoga i našu potrebu za svakodnevnim odlaganjem miješanog otpada to više što je ekonomska sigurnost poslovanja, davatelju usluge osigurana fiksnim dijelom cjenika. | NE PRIHVAĆA SE – Volumen pretinca otpadomjera nije predmet ovog javnog savjetovanja.  Cijena jednog pražnjenja spremnika po litri ne iznosi 0,18 eura, već 0,018 eura po litri bez PDV-a.  Predloženi iznos od 0,005 eura za jedno pražnjenje spremnika po litri nije prihvatljiv. Cijena javne usluge prikupljanja otpada na području grada Samobora nije se mijenjala od 2009. godine (osim iznosa PDV-a), a cijene u novom cjeniku, sukladno Zakonu o gospodarenju otpadom (Narodne novine broj 84/21) osiguravaju ekonomski održivo poslovanje davatelja javne usluge. |
| 5. | Sudionik | Najprije moram reći da sam živio u više gradova različitih država i da komunalnu uslugu nikada nisam plaćao više.  Ako želite stimulirati odvanjanje uvedite subvencije za iste i smanjite broj odvoza mješanog otpada mjesečno i time ćete riješiti problem djelomično. Ovo je prijedlog laika koji nema iskustva u vašem poslu , ali znam da ista usluga koja se obavlja i u Splitu, Zadru, Zagrebu, Osijeku, Rijeci ne košta ni približno isto. Zašto je u Samoboru ova usluga tako skupa. Ja plaćam oko 25.5€ mjesečno uslugu moji susjedi plaćaju i više. Žalosno je da uslugu koja treba biti gotovo neprimjetna u svakodnevnom životu moram plaćati novcem koji planiram nekada potrošiti i na osnovne životne namirnice. Ja kao i većina stanovnika Samobora imam kredite , i obveze koje moram ispunjavati kao i mjesečne režije, Sve uredno servisiram, ali usluga koju plaćam Komunalcu je druga po visini cijene od svih usluga koje plaćam. Plin je broj jedan. Komunalne usluge broj dva. Mislim da to nije normalno i ovim putem izražavam svoje negodovanje u dijelu rasta troška odvoza otpada.  Primjedba se odnosi na dio povećanja cijene odvoza otpada.  Nije normalno da skupljam papir , plastiku i metal koji su sekundarne sirovine i mogu se dalje obrađivati, a to se ne stimulira , a odvoz otpada stalno raste i najskuplji je.  Ako je cijena goriva jedan od razloga možete aktivirati europska sredstva koja su bespovratna kako bi obnovili vozni park koji će voziti na bio plin koji je jeftiniji od nafte koju koriste vaša vozila. Nemam utisak da se pogoduje stanovništu nego iskučivo firmi Komunalac doo. | NE PRIHVAĆA SE – Zakon o gospodarenju otpadom ne predviđa subvencije za korisnike koji odvajaju otpad, već je propisao obveze korisnika usluge, koji su, između ostalog, dužni predati odvojeno miješani komunalni otpad, reciklabilni komunalni otpad, opasni komunalni otpad i glomazni otpad te biootpad. Neovisno o učestalosti odvoza miješanog komunalnog otpada, korisnik će plaćati samo onaj odvoz kada je predao spremnik na odvoz. Iznos računa od 25,5 eura je ukupan račun na kojem se uz javnu uslugu prikupljanja otpada nalaze i dvije stavke koje nisu prihod Komunalca d.o.o., a to su komunalna naknada, koja je prihod Grada Samobora i naknada za uređenje voda, koja je prihod Hrvatskih voda.  Korisnici javne usluge dužni su odvojeno predavati otpad sukladno Zakonu o gospodarenju otpadom. Budući da je odvajanje otpada zakonska obveza za sve korisnike javne usluge, nema pravne osnove za stimuliranje postupaka koji su navedeni kao obveza. Osnovni cilj Zakona o gospodarenju otpadom je da se primjenom različitih operativnih mjera postigne smanjenje nastanka komunalnog otpada i povećanje odvajanja komunalnog otpada, čiji će rezultat u konačnici biti smanjenje ukupnog udjela miješanog komunalnog otpada i povećanje količine odvojeno prikupljenog reciklabilnog otpada.  Cijena javne usluge prikupljanja otpada (osim izmjena kod PDV-a) nije se mijenjala od 2009. godine. Stoga, nije točan navod da cijena odvoza otpada stalno raste. |
| 6. | Robert Matijašić | Prilikom predstavljanja novog načina obračunavanja usluge prikupljanja miješanog komunalnog otpada na području grada Samobora bilo je rečeno od strane gosp. Vjekoslava Borića da usluga neće poskupjeti. Sada je iz prijedloga novog cjenika vidljivo da kućanstvo koje je za spremnik od 80 l plaćalo mjesečno 9,82 € + PDV (TB13) = 11,10 € po novom će plaćati 9,38 € + 4x1,44 € + PDV (TB13) = 17,11 € što je povećanje od 54,14 % za isti opseg usluge (odvoz 1 tjedno tj. 4 puta mjesečno). | NE PRIHVAĆA SE – Zakonom o gospodarenju otpadom Republike Hrvatske (Narodne novine broj 84/21) određena je struktura i načela određivanja cijene javne usluge te, sukladno zakonskim odredbama, ukupnu cijenu javne usluge čini cijena obvezne minimalne javne usluge (fiksni dio) i cijena za količinu predanog miješanog komunalnog otpada (varijabilni dio).  Cijena javne usluge prikupljanja otpada na području grada Samobora nije se mijenjala od 2009. godine (osim iznosa PDV-a), a cijene u novom cjeniku, sukladno Zakonu o gospodarenju otpadom (Narodne novine broj 84/21) osiguravaju ekonomski održivo poslovanje davatelja javne usluge.  Korisnici mogu utjecati na iznos varijabilnog dijela cijene ovisno koji volumen spremnika koriste, koliko puta prazne spremnik ili koliko puta koriste otpadomjer te odvajaju li otpad. Odvajanjem otpada, smanjuju se količine miješanog komunalnog otpada pa će svi koji odvajaju predavati na odvoz manju količinu miješanog komunalnog otpada, a time i smanjiti iznos varijabilnog dijela cijene. Korisnicima je omogućena predaja odvojeno sakupljenog otpada bez naknade ili na kućnom pragu ili na zelenim otocima te u reciklažnom dvorištu kod sajmišta. |
| 7. | Eleonora Hrupelj | Vezano uz javno savjetovanje jedino o čemu se možemo „savjetovati“ su jedinične cijene. A i to je pitanje© .  Shodno tome čemu rubrika  Interes, odnosno kategorija i brojnost korisnika koje predstavljate (građani, udruge, udruge u području zaštite okoliša, poduzetnici, itd.)  • Interes  • Kategorija? Volumen kante  • Brojnost korisnika  Za statistiku - javilo se ovoliko ili onoliko i predstavljaju ove ili one pa primjedbe imaju ili nemaju težinu?No dobro  Razumijem ja da hladni pogon košta. Iznosila ja kantu ili ne, vozilo, vozač, dva djelatnika i gorivo koštaju. Jednako tako i plave i žute kante  Ali.... što se tiče jedinične cijene fiksnog dijela debelo ste pretjerali sa cijenom.  Vi to znate bolje nego ja ali trenutno su cijene u rasponu od 8,10 eura do 17,25. SA PDV-om  A paušal/fiksni dio predlažete 9,38 eura BEZ PDV-a. A što je više ili rangu onoga što se sada plaća za odvoze jednom tjedno za volumene 80,12,24 litara  U prijedlogu ste izostavili naselja a koja su blizu deponija pa oni imaju smanjenu cijenu odvoza otpada. I kojima je raspon plaćanja od 5,67 do 8,40 eura SA PDV-om. Oni će sada plaćati istu cijenu kao i svi ostali?  Fiksni dio u startu iznaša više nego što je sada iznos za mjesečni odvoz smeća Nadalje  U obrazloženju piše i  „..Kriterij obračuna količine miješanog komunalnog otpada je volumen spremnika miješanog komunalnog otpada izražen u litrama ili volumen otvora u litrama na otpadomjeru ugrađenom na spremnik i broj pražnjenja spremnika u obračunskom razdoblju. Obračunsko razdoblje utvrđeno je u trajanju od mjesec dana, počinje prvog dana u mjesecu, a završava zadnjeg dana u istom mjesecu....“  Kante imaju i bar code i čipirane su. U prijedlogu vi navodite jediničnu cijenu po litri, no iz svega ispada da to nije bitno jer će se odvoz plaćati po veličini kante bila ona puna, prepuna ili poluprazna a ne po količini otpada.  Pa će onda građani ako im kanta nije puna „čuvati“ otpad u svojim kućama dok se kanta napuni iako kamion za odvoz otpada upravo prolazi po svom rasporedu?  Jedinične cijene u prijedlogu su definitivno previsoke. Cijena odvoza otpada povećava se za minimalno duplo a skoro i troduplo  ISTOVJETNA USLUGA   |  |  |  |  | | --- | --- | --- | --- | | Posuda 80L |  | Postojeće se PDV | Prijedlog SA PDV 13% | | I odvoz |  | 8,10 | 17,11 | | II odvoza |  | 11,10 | 23,62 | |  | |  |  | | Posuda 120L |  |  |  | | I odvoz |  | 9,75 | 20,36 | | II odvoza |  | 13,50 | 30,13 | |  | |  |  | | Posuda 240L |  |  |  | | I odvoz |  | 12,00 | 30,13 | | II odvoza |  | 17,25 | 49,65 |   S tim da ima i kućanstva sa kantama od 80 litara a koji sada plaćaju 5,67 odnosno 6,88 eura a po prijedlogu bi istovjetna usluga sada koštala 17,11 eura  Ne znam baš čemu i javno savjetovanje, osim proforme.  Jer i vi znate daje cijena fiksnog dijela debelo previsoka i da bi trebala biti smanjena minimalno na pola, ali taj dio ste „riješili“ jer , kako piše u obrazloženju , ista je definirana Odlukom grada Samobora u 12/2022 i eto vi sada morate postupiti po njoj.  Doduše nigdje ne piše da se to ne može i promijeniti.  No ono što se još uvijek može promijeniti je cijena po količini predanog miješanog otpada što sada iznosi 0,018 eura/1 zaduženog spremnika.  A i dalje će biti, citiram ..ispunjena sva načela propisana člankom 75. st. 5. Zakona.“  Prijedlog je da to iznosi 0,008 eura/1. Maksimalno  Ujedno molim i obrazloženje/postupak naplate odvoza.  • Naplata je po volumenu kante ili po volumenu preuzetog otpada.  • Naplata je po broju odvoza u mjesecu ili zna se da je odvoz jednom ili dva puta tjedno i naplaćuje se sve, neovisno jel kanta iznesena ili ne.  • Te, postoje objekti a gdje nitko ne obitava i koji nemaju prijavljen odvoz smeća. I dalje će biti taj status ili ćete i takvima početi računati fiksni dio?  E da..  Interes, odnosno kategorija i brojnost korisnika koje predstavljate (građani, udruge, udruge u području zaštite okoliša, poduzetnici, itd.)  Volumen kante 80 litara, odvoz jednom tjedno jedna osoba, sadašnja cijena 5,67 eura SA pdv-om  Vaš prijedlog za istovjetnu uslugu 17,11 eura SA pdv-om  Da i jednom mjesečno iznesem kantu, fiksni dio plus jedan odvoz iznosi 13,49 eura SA pdv-om  Iako ni sada ne iznosim svaki puta i kada iznesem kanta je poluprazna. Recikliram. | NE PRIHVAĆA SE – Obrasci koji se koriste u provođenju savjetovanja s javnošću izrađeni su od strane Povjerenika za informiranje Republike Hrvatske te se koriste u navedenu svrhu sa svim postojećim rubrikama.  Komunalac d.o.o. nije određivao cijenu obvezne minimalne javne usluge (fiksni dio). Istu je, poštujući odredbe Zakona o gospodarenu otpadom (Narodne novine broj 84/21), definirao Grad Samobor Odlukom o načinu pružanja javne usluge sakupljanja komunalnog otpada na području grada Samobora (Službene vijesti Grada Samobora broj 12/22), koju je donijelo Gradsko vijeće Grada Samobora.  Fiksni dio cijene jednak je za sve korisnike kategorije kućanstvo na čitavom području grada Samobora, dok na varijabilni dio mogu utjecati korisnici, ovisno koji volumen spremnika koriste, koliko puta prazne spremnik ili koliko puta koriste otpadomjer te odvajaju li otpad. Odvajanjem otpada, smanjuju se količine miješanog komunalnog otpada pa će svi koji odvajaju predavati na odvoz manju količinu miješanog komunalnog otpada, a time i smanjiti iznos varijabilnog dijela cijene.  Sve kante su čipirane te korisnici u vrijeme redovnog termina odvoza utvrđenog rasporedom, imaju mogućnost iznijeti kantu na odvoz ili ne iznijeti, ovisno o njihovoj odluci. Imaju mogućnost izbora. Ukoliko korisnik iznese kantu na odvoz, ista će biti očitana putem čipa te će cjelokupni volumen kante biti uračunat u varijabilnom dijelu cijene kao jedno pražnjenje.  Provođenje javnog savjetovanja o prijedlogu cjenika javne usluge zakonska je obveza. U članku 77. Zakona o gospodarenju otpadom (NN 84/21) propisano je da je davatelj usluge dužan provesti javno savjetovanje od najmanje 30 dana o prijedlogu cjenika. Komunalac d.o.o. postupio je u potpunosti po zakonskim odredbama.  Predloženi iznos od 0,008 eura za jedno pražnjenje spremnika po litri nije prihvatljiv. Cijena javne usluge prikupljanja otpada na području grada Samobora nije se mijenjala od 2009. godine (osim iznosa PDV-a), a cijene u novom cjeniku, sukladno Zakonu o gospodarenju otpadom (Narodne novine broj 84/21) osiguravaju ekonomski održivo poslovanje davatelja javne usluge.  Sukladno zakonskim odredbama, kao jedan od kriterija količine otpada određen je volumen spremnika i broj pražnjenja spremnika. Taj kriterij koristi Komunalac d.o.o., a određen je Odlukom o načinu pružanja javne usluge sakupljanja komunalnog otpada na području grada Samobora.  Broj pražnjenja spremnika utvrdit će se temeljem podataka o očitanju čipa, neovisno o rasporedu odvoza. Ukoliko spremnik nije iznesen na odvoz, neće biti zabilježeno njegovo pražnjenje.  Cijena javne usluge ne plaća se za nekretninu koje se trajno ne koristi, a takvom nekretninom smatra se:  a) nekretnina za koju se utvrdi da u razdoblju od 12 mjeseci unatrag nema potrošnje električne energije, plina i vode (na temelju očitanja mjernih uređaja) ili b) nekretnina koja nije pogodna za stanovanje. |